Ekstrem og sygelig fedme kan være et handicap, fastslår EU-Domstolens generaladvokat.

Og det kan vise sig at få afgørende betydning for ekstremt overvægtige danskere og europæere, der kommer på kant med deres arbejdsgivere på grund af de mange ekstra kilo på sidebenene.

For hvis EU-Domstolen og siden Retten i Kolding når til samme konklusion som generaladvokaten, kan det være ulovligt for arbejdsgivere at fyre eller diskriminere medarbejdere plaget af fedme, fordi de regnes som handicappede. Det vil være en vigtig sejr for det voksende antal overvægtige arbejdstagere, lyder det fra FOA-formand Dennis Kristensen

»Det ser jeg som et absolut fremskridt. Jeg tror, vi kommer til at opleve rigtig mange afskedigelsessager som følge af overvægt, efterhånden som folk i Vesten bliver mere og mere overvægtige. Jeg tror, at den her sag kan være den første murbrækker til at sikre, at vi ikke får diskrimination på grund af fedme,« siger han.

Spørgsmålet om overvægtige medarbejderes rettigheder har sit udspring i en konkret sag fra Billund, hvor dagplejeren Karsten Kaltoft i 2010 blev fyret af kommunen. Han vejede dengang mere end 160 kilo og havde et BMI på 54. Op til fyringen diskuterede han og Billund Kommune hans vægt, men kommunen afviser, at det høje BMI lægger til grund for fyringen. Det skyldes, at der er færre børn at passe, hævder den. Karsten Kaltoft er uenig og peger på, at de ekstra kilo ikke har påvirket han arbejde.

»Det var så nedværdigende at blive valgt fra på grund af min vægt. At fyre folk på grund af fedme – det, mener jeg, er diskrimination,« har han fortalt til Fagbladet FOA.

FOA har valgt at bringe sagen for byretten i Kolding, og her har man bedt EU-Domstolen om hjælp til at finde ud af, om det er forbudt at forskelsbehandle på grund af fedme.

Generaladvokat ved EU-domstolen Niilo Jääskinen lægger i sin udtalelse vægt på, at man kan betragtes som ekstremt eller sygeligt fed og potentielt handicappet, hvis man har et BMI på over 40. Samtidig fastslår EUs regler for ligebehandling, at man ikke må diskriminere på baggrund af handicap.

Generaladvokatens udtalelse er dog kun er et forslag til, hvordan EU-Domstolen kan dømme, og ikke en reel dom. Men i størstedelen af tilfældene følger EU-Domstolen generaladvokaten, hvis udtalelse derfor kan fungere som en vigtig strømpil for, hvordan en kommende dom falder ud.

Hos FOA har formand Dennis Kristensen en klar forventning om, at domstolen følger sin egen generaladvokat, og at den danske domstol også følger trop.

»Det vil i givet fald betyde, at man kan være omfattet af forbuddet mod diskrimination af handicappede, hvis man er svært overvægtig. Det vil være lidt af et gennembrud i forhold til beskyttelse af overvægtige lønmodtagere,« siger han.

Dennis Kristensen glæder sig også over, at generaladvokaten lægger op til, at det ikke kan bebrejdes den enkelte overvægtige, at han eller hun er blevet tyk af at spise for meget. Det ville nemlig også udelukke eksempelvis skader pådraget i forbindelse med sportsudøvelse fra at blive betegnet som et handicap, påpeger Niilo Jääskinen.

Berlingske Nyhedsbureau har forgæves forsøgt at få en kommentar fra KL, der repræsenterer Billund Kommune i sagen.